RAZPIS OBČINSKEGA TEKMOVANJA V GASILSKI ORIENTACIJI 2025

1. Osnovni podatki

Na osnovi programa dela Mladinskega sveta GZ Loška dolina in GZ Cerknica za leto 2025 organiziramo:

**OBČINSKO TEKMOVANJE V GASILSKI ORIENTACIJI 2024**

**ki bo v soboto 17. maja 2025, v PGD Babno Polje  
s pričetkom ob 8:00 uri pri naslovu Babno Polje 82, 1386 Stari trg pri Ložu.**

Tekmovanje bo potekalo v organizaciji GZ Loška dolina, GZ Cerknica– Mladinskega sveta in organizatorja gostitelja PGD Babno Polje.

1. Namen tekmovanja

Tekmovanja v gasilski orientaciji se organizirajo in izvajajo za preverjanje in pridobivanje znanja ter spretnosti mladih gasilcev, za spoznavanje in utrjevanje medsebojnih odnosov ter izmenjavo izkušenj. Tekmovanja v gasilski orientaciji spadajo pod gasilska tekmovanja, ki spadajo med strokovno in praktično izobraževanje gasilcev. Tekmovanja v gasilski orientaciji so: društvena, meddruštvena, občinska, tekmovanja gasilskih zvez, regijska in državna.

1. Prijava

Prijave do **vključno 7. maja 2025.**

**Sestava ekip (prijavnica) se pošlje preko Vulkana do vključno 7. maja 2025.**Starost članov posamezne ekipe se bo predhodno preverjala v programu Vulkan.

Kasnejših in nepopolnih prijav ne sprejemamo!

1. Identifikacija na dan tekmovanja

Na komisiji A se tekmovalci posamezne ekipe, skladno s časovnico tekmovanja, identificirajo z izkaznico pionirja in mladinca s sliko ali gasilsko izkaznico. Vsi tekmovalci morajo biti vpisani v program Vulkan. Ob sumu na nepravilne podatke, je ekipa dolžna predložiti osebne dokumente.

(ekipo sestavljajo trije člani\*)

* kategorija PIONIRJI (ekipa fantov ali mešano) - od dopolnjenega 6. leta do 11 let; (letniki 2014 – 2019; GŠTD, 2019)
* kategorija PIONIRKE – od dopolnjenega 6. leta do 11 let; (letniki 2014 – 2019; GŠTD, 2019)
* kategorija MLADINCI (ekipa fantov ali mešano) - od 12 do 16 let; (letniki 2009 – 2013; GŠTD, 2019)
* kategorija MLADINKE - od 12 do 16 let; (letniki 2009 – 2013; GŠTD, 2019)
* kategorija GASILCI PRIPRAVNIKI (ekipa fantov ali mešano) - od 16 do 18 let; (letniki 2007 – 2009; GŠTD, 2019)
* kategorija GASILKE PRIPRAVNICE - od 16 do 18 let; (letniki 2007 – 2009; GŠTD, 2019)

Tekmoval-ci/ke letnika 2009 (16 let) lahko tekmujejo v kategoriji mladin-cev/k ali gasil-cev/k pripravni-kov/c.

\*V ekipi treh je pri mladincih/mladinkah in gasilcih pripravnikih/gasilkah pripravnicah, lahko samo eden od tekmovalcev mlajši od razpisane starosti za posamezno kategorijo! Pri pionirjih/pionirkah mlajši tekmovalci od predpisanih starosti ne morejo nastopati. Pri vseh tekmovalnih kategorijah se upošteva leto rojstva, razen pri pionirjih in pionirkah, ki morajo na dan tekmovanja dopolniti 6 let.

1. Pravica nastopa

Pravico nastopa na občinskem tekmovanju v gasilski orientaciji imajo vse ekipe, ki izpolnjujejo pogoje navedene v poglavju 4.

1. Osebna oprema (uniformiranost)

Za tekmovanje v gasilski orientaciji ni potrebna gasilska delovna obleka. Tekmovalci in mentorji naj imajo primerno športno obutev in naj bodo športno oblečeni. Priporočamo obutev in obleko primerno vremenskim razmeram.

1. Sestava in navodila za ekipe

* Vsak član lahko nastopi samo za eno ekipo.
* Če ekipa prekine tekmovanje, mora mentor obvestiti komisijo "B" na cilju. Ekipa pa mora kljub temu oddati na cilju ocenjevalni list in karto terena zaradi evidence tekmovalnih ekip.
* Priporočamo mobitel, ki naj bo povezava z mentorjem zaradi nepredvidenih dogodkov.
* Člane pionirskih ekip obvezno spremlja mentor, ki je vpisan na prijavnem listu.

Mentor lahko spremlja samo eno ekipo, vendar hkrati ne more biti tekmovalec na istem tekmovanju.

* Če pride na sami prijavi pri A komisiji do spremembe, mora ekipa to spremembo

obvezno sporočiti (npr. zamenjava mentorja).

* Mentorji pionirskih ekip pri izvedbi posameznih tekmovalnih disciplin počakajo svojo ekipo na mestu, ki ga določi in označi organizator tekmovanja.
* Po izvedeni vaji se mora vodja ekipe obvezno podpisati ob navzočnosti sodnika in mentorja pri kategoriji pionirjev/pionirk.
* Mladinske in pripravniške ekipe na orientacijski progi mentor ne sme spremljati sicer se ekipo diskvalificira.
* Ekipa se orientira s pomočjo karte in kompasa. Ekipa uporablja lasten kompas. Brez kompasa se ekipa ne more prijaviti na A komisiji.
* Ekipa naj prinese na tekmovanje prijavne liste.

1. Čas nastopa

Vsaka ekipa se javi pri A komisiji po časovnici (vsaj 30 minut pred štartom), kjer dobi ocenjevalni list, ustrezna navodila in je napotena na vajo izven proge (v primeru variante 1) ali štartno mesto.

Časovnico tekmovanja boste ekipe prejele tri dni pred tekmovanjem. Časovnica mora vsebovati čas prijave na A komisiji, čas nastopa na vaji izven proge - v primeru variante 1, čas prihoda na mesto z oznako štart in čas štarta.

V kolikor bodo ekipe zamujale na štart, bo ekipa za vsako začeto minuto zamujanja kaznovana z 1 negativno točko. Za zamudo se šteje, če celotna ekipa ni pravi čas na mestu z oznako ŠTART.

* 1. Prevzem karte

Karto ekipa prejme 2 minuti pred štartom.

Po prihodu v cilj mora ekipa karto obvezno vrniti. V primeru, da ekipa karte ne vrne ob prihodu

v cilj, prejme 200 negativnih točk.

1. Proga

Tekmovanje iz gasilske orientacije je sestavljeno iz orientacijske proge in iz vrste kontrolnih točk, ki jih mora vsaka ekipa najti po vrstnem redu od prve do zadnje kontrolne točke (po zaporedni številki kontrolne točke) in to kar najhitreje.

Proga:

* za pionirje, pionirke je dolga cca. 2000 m, ima 3 aktivne in največ 2 mrtvi kontrolni točki na progi;
* za mladince, mladinke je dolga cca. 3000 m, ima 5 aktivnih in največ 2 mrtvi kontrolni točki na progi;
* za gasilce pripravnike, gasilke pripravnice je dolga cca. 5000 m, ima 5 aktivnih in največ 2 mrtvi kontrolni točki na progi.

Proga nima označb, opisov ali katerihkoli (označevalnih) drugih elementov.

1. Kontrolna točka

Kontrolna točka je prostor v naravi, kjer ekipa izvede določeno vajo.

Kontrolna točka je lahko **»aktivna«** (na njej se izvede vaja) ali **»mrtva«** (na njej se ekipa le registrira in nima mrtvega časa).

Kontrolna točka je na karti označena z rdečim krogcem in zaporedno številko. Kontrolna točka se nahaja v središču krogca, na terenu pa je območje kontrolne točke lahko oddaljeno do 10 m od središča območja določenega na karti. Kontrolna točka je dobro določljiva na terenu in tako tudi na karti.

Namen kontrolnih točk je, da ekipe ne skrajšujejo začrtanih poti.

Na kontrolno točko morajo priti vsi trije člani ekipe skupaj, pri pionirjih, pionirkah tudi mentor. S pripravo orodja za vajo lahko ekipe začnejo šele potem, ko je ekipa popolna.

Po izvedeni vaji na vsaki kontrolni točki se mora vodja ekipe obvezno podpisati ob navzočnosti sodnika in mentorja pri kategoriji pionirjev, pionirk.

Poleg aktivnih kontrolnih točk se zaradi ustreznega trasiranja proge lahko doda tudi mrtva točka, vendar največ dve na posamezni progi. Tudi mrtva točka mora biti na karti označena z rdečim krogcem in zaporedno številko. Na mrtvi točki ekipa opravi registracijo skladno z navodili sodnika, ekipa nato nadaljuje s progo.

Kontrolne točke morajo biti v naravi označene (npr. z listom A4 z imenom kontrolne točke in zaporedno številko, obešenim na višini najmanj 1 m). Oznaka mora biti iz optimalne smeri prihoda vidna najmanj z razdalje 10 m.

Mesto kontrolnih točk in razporeditev vaj določi in razporedi organizator glede na teren. Mentorji ekip pionirjev, pionirk pri izvedbi posameznih vaj na kontrolni točki počakajo svojo ekipo na mestu, ki ga določi in označi organizator tekmovanja.

Pri prostorski razporeditvi kontrolnih točk je potrebno upoštevati dejavnik »orientacije«, kar pomeni, da morajo biti kontrolne točke postavljene tako, da ekipam omogočajo, da same izberejo najoptimalnejšo pot.

V kolikor je kontrolna točka zasedena in ekipa ne more začeti s pripravo orodja in izvedbo vaje, je ekipa dolžna počakati na poziv sodnika za začetek priprave orodja in izvedbe vaje na določenem mestu. Mesto določi organizator. Mesto čakanja mora biti določeno tako, da čakajoče ekipe ne ovirajo ali kakorkoli pomagajo ekipam, ki se pripravljajo ali izvajajo vajo.

Za pripravo orodja/opreme na aktivni kontrolni točki (na vaji izven proge in na vajah na progi) ima ekipa na voljo maksimalno 60 oz. 90 sekund (vaja »polaganje napadalnega cevovoda«). V kolikor ekipa v 60 oz. 90 sekundah (vaja »polaganje napadalnega cevovoda«) ne pripravi orodja/opreme in se pripravi na začetek izvajanja vaje, dobi ekipa za vsako dodatno sekundo priprave 1 NT.

* 1. Aktivne kontrolne točke na orientacijski progi oz. izven

|  |  |  |
| --- | --- | --- |
| **pionirji, pionirke** | **mladinci, mladinke** | **gasilci pripravniki, gasilke pripravnice** |
| Vaja z vedrovko – vaja izven proge | Vaja z vedrovko – vaja izven proge | Polaganje napadalnega cevovoda – vaja izven proge |
| Štafetno vezanje vozlov | Štafetno vezanje vozlov | Štafetna navezava orodja |
| Praktične vaje iz orientacije | Praktične vaje iz orientacije | Praktične vaje iz orientacije |
| Topografski znaki | Topografski znaki | Topografski znaki |
|  | Hitrostno zvijanje cevi | Hitrostno zvijanje cevi |
|  | Štafetno spajanje cevi na trojak | Radijske zveze |

1. Način tekmovanja
   1. Vaja izven proge

Ekipe pionirjev, pionirk, mladincev in mladink morajo opraviti "Vajo z vedrovko".

Ekipe gasilcev pripravnikov in gasilk pripravnic morajo opraviti "Polaganje napadalnega cevovoda".

Organizator v časovnici določi kdaj se izvede »Vaja izven proge«, ali pred štartom ali po prihodu v cilj (časovnica tekmovanja bo na spletni strani GZS objavljena tri dni pred tekmovanjem).

* + 1. Varianta 1: Izvedba vaje pred štartom

Ekipe pionirjev, pionirk, mladincev in mladink najprej opravijo "Vajo z vedrovko" in se nato javijo na prostoru z oznako "Štart".

Ekipe gasilcev pripravnikov in gasilk pripravnic najprej opravijo vajo "Polaganje napadalnega cevovoda" in se nato javijo na prostoru z oznako "Štart".

Čas nastopa ekipe na »Vaji izven proge« mora biti opredeljen v časovnici tekmovanja.

* + 1. Varianta 2: Izvedba vaje po prihodu v cilj

Ekipe pionirjev, pionirk, mladincev in mladink v najkasneje 10 minutah po prihodu v cilj opravijo "Vajo z vedrovko".

Ekipe gasilcev pripravnikov in gasilk pripravnic v najkasneje 10 minutah po prihodu v cilj opravijo "Polaganje napadalnega cevovoda".

V kolikor bodo ekipe zamujale na »Vajo izven proge«, bo ekipa za vsako začetno minuto zamujanja kaznovana z eno (1) negativno točko.

* 1. Štart

Ekipe štartajo v določenem časovnem intervalu (navadno na 1 ali 2 minuti), po časovnici tekmovanja (časovnica tekmovanja bo posredovana tri dni pred tekmovanjem).

Vsaka ekipa se javi na označenem prostoru za »Štart« po časovnici (vsaj 5 minut pred štartom), s sabo mora imeti ocenjevalni list, ki ga je prejela na A komisiji in kompas (ekipe uporabljajo lasten kompas).

V kolikor bodo ekipe zamujale na štart, bo ekipa za vsako začeto minuto zamujanja kaznovana z eno (1) negativno točko. Za zamudo se šteje, če se ekipa na označenem prostoru za »Štart« ne javi po časovnici (5 min pred štartom). Ekipa, ki zamudi, dobi negativne točke za zamudo in mora počakati na prvo prosto mesto v časovnici na mestu, ki ga določi organizator. To mesto mora biti v bližini Štarta in mora onemogočati čakajoči ekipi stik s preostalimi ekipami.

Na Štartu ekipa dobi karto z vrisanimi kontrolnimi točkami. Karto ekipa prejme 2 minuti pred štartom.

* 1. Delo na progi

Progo mora ekipa obiti po vrstnem redu od prve do zadnje kontrolne točke (po zaporedni številki kontrolne točke). V kolikor ekipa pride na kontrolno točko in nima opravljene predhodne kontrolne točke, sodnik ekipi v ocenjevalni list pripiše 200 negativnih točk za nepravilen vrstni red kontrolnih točk.

V kolikor pride ekipa v cilj, brez opravljene kontrolne točke (ali več kontrolnih točk), prejme ekipa za vsako neopravljeno kontrolno točko 200 negativnih točk.

* 1. Mrtvi čas

Je čas, ki ga ekipa porabi za čakanje na izvedbo, pripravo orodja/opreme in čas izvedbe vaje na posamezni kontrolni točki. Mrtvi čas se šteje od prihoda na kontrolno točko do odhoda iz kontrolne točke. Ta čas se odšteje od časa proge (čas teka/hoje na progi). Na posamezni kontrolni točki ga je potrebno natančno evidentirati in vpisati tudi v ocenjevalni list ( \_\_min\_\_ sek). Prihod na kontrolno točko je takrat, ko zadnji tekmovalec stopi v označeno polje. Odhod iz kontrolne točke je, ko prvi tekmovalec zapusti kontrolno točko. Pri pionirjih, pionirkah se obravnava tudi mentorja. Ekipa je sama odgovorna za evidentiranje prihoda oziroma odhoda na/s kontrolne točke (evidentiranje mrtvega časa) pod nadzorom sodnika/pomočnika.

* 1. Čas izvedbe vaje na kontrolni točki

Je čas, ki ga ekipa porabi za izvedbo vaje na kontrolni točki. Pri disciplinah, kjer se meri čas, se ta v celoti vpiše v ocenjevalni list kot negativne točke.

Ob ročnem merjenju se praktične vaje ocenjujejo na eno decimalko natančno, ob elektronskem merjenju pa na dve decimalki natančno.

* 1. Cilj

Ekipa mora v cilj priteči skupaj, pri pionirjih, pionirkah tudi mentor. Čas se ustavi, ko je zadnji član ekipe (pri pionirjih, pionirkah tudi mentor) pretekel ciljno črto.

Takoj po prihodu v cilj mora ekipa oddati karto in ocenjevalni list. V kolikor ekipa ne odda karte prejme 200 negativnih točk za neoddano karto. V kolikor ekipa ne odda ocenjevalnega lista se ekipo diskvalificira.

1. Skupni čas

Je čas, ki ga ekipa porabi od štarta do cilja. Maksimalni skupni čas, ki ga ekipa lahko porabi na progi je 2 uri in pol (vključno z mrtvim časom). Po preteku tega časa je ekipa diskvalificirana (v ta čas ni všteto, če pride do tehnične napake ali težave oz. težave organizatorja).

1. Čas proge (čas teka/hoje na progi)

Je čas, ki ga ekipa porabi, da opravi s progo.

Čas proge = Skupni čas – Mrtvi čas. Ocenjevanje: 1 minuta = 2 negativni točki.

1. Ocenjevanje

Ocenjevanje se opravi na podlagi Pravil in točkovanj za izvedbo orientacije, ki so priloga tega razpisa.

Pravilnost izvedbe tekmovalne discipline ocenjuje ocenjevalna komisija, ki jo sestavljajo predsednik in določeno število članov, odvisno od vrste tekmovalne discipline.

Začetno (pozitivno) število točk je 1000.

Glede na začetno skupno starost ekipe, ekipe dobijo naslednje dodatno število pozitivnih točk (za izračun se upošteva letnica rojstva):

|  |  |  |  |
| --- | --- | --- | --- |
| **pionirji, pionirke** | | **mladinci, mladinke** | |
| **starost enote** | **pozitivne točke** | **starost enote** | **pozitivne točke** |
| 18-20 | 7 | - | - |
| 21-23 | 5 | 36-38 | 5 |
| 24-26 | 3 | 39-41 | 3 |
| 27-29 | 2 | 42-44 | 2 |
| 30-32 | 1 | 45-47 | 1 |
| 33 | 0 | 48 | 0 |

* v kategoriji mladincev, mladink lahko tekmuje tudi član mlajši od 12 let, vendar se upošteva njegova starost 12 let;
* v kategoriji gasilcev pripravnikov, gasilk pripravnic se dodatne točke ne dodeljujejo.

Negativne točke se odštevajo od začetnega (pozitivnega) števila točk, višje je število točk, boljša je uvrstitev.

Negativne točke so:

* Čas proge (hoje/teka na progi) se spremeni v negativne točke (1 minuta = 2 negativni točki). Čas proge je čas, ki ga je ekipa porabila na progi. Čas proge = Skupni čas – Mrtvi čas;
* Rezultati na kontrolnih točkah (po pravilih Ocenjevanja);
* Ekipa, ki bo zamujala na štart, bo za vsako začeto minuto zamujanja kaznovana z 1 negativno točko;
* V primeru izvedbe Varianta 2: Izvedba vaje po prihodu v cilj: Ekipa, ki bo zamujala na »Vajo izven proge«, bo za vsako začeto minuto zamujanja kaznovana z 1 negativno točko;
* Ekipa, ki je zgrešila začrtano pot in posledično ni opravila pravilnega vrstnega reda kontrolnih točk, se kaznuje z 200 negativnimi točkami (za vsak primer);
* Ekipa, ki po prihodu v cilj ne bo oddala karte bo prejela 200 negativnih točk. Če ekipa ne bo oddala ocenjevalnega lista bo diskvalificirana.
  1. Delitev mest

V primeru delitve mest se uporabijo naslednji prioritetni vrstni red nalog:

1. čas teka,
2. praktične vaje iz orientacije,
3. praktična vaja topografski znaki,
4. seštevek preostalih vaj pri posamezni kategoriji.
   1. Rezultati

Rezultati bodo posredovani naknadno po e pošti.

1. Komisija za pritožbe (odločanje o ocenitvi)

Člani ocenjevalne komisije ocenjujejo tekmovalne ekipe na podlagi Pravil in točkovanj za izvedbo orientacije.

Tekmovalna ekipa se lahko v roku 30 min po prihodu v cilj ali opravljeni vaji izven proge (v primeru Variante 2) na delo ocenjevalne komisije v primeru kršitve Pravil in točkovanj za izvedbo orientacije pisno pritoži komisiji za pritožbe.

Komisijo za pritožbe sestavljajo: vodja tekmovanja, predsednik tekmovalnega odbora in predsednik komisije B. Dokončno odločitev o pritožbi sprejme komisija za pritožbe pred razglasitvijo rezultatov.

1. Nagrade

Vse ekipe prejmejo pisna priznanja, najboljše tri ekipe pri pionirjih, pionirkah, mladincih,

mladinkah, gasilcih pripravnikih in gasilkah pripravnicah pa prejmejo medalje. Ekipe

morajo OBVEZNO počakati do konca razglasitve rezultatov. V primeru, da neopravičeno

predčasno zapustijo tekmovanje in so prejemniki nagrad, jim le-te ne pripadajo (ekipa je

diskvalificirana).

1. Prehrana

Za vse ekipe organizator poskrbi za prehrano ter napitek pri malici (sok in voda v sodu) za napitek med tekmovanjem poskrbite sami.

**Voda in sok bosta na voljo samo v sodčku pri prostoru s hrano.**

1. Tekmovanje ekipe izven konkurence

Ekipa tekmuje izven konkurence, če:

* pride ekipa na tekmovanje brez izkaznic pionirja in mladinca oz. gasilskih izkaznic;
* izkaznica pionirja in mladinca ni pravilno izdelana (nepopolni podatki, brez podpisa, …);
* se ugotovi, da je kdo izmed članov ekipe starejši, kot so predpisane letnice za določeno kategorijo.

1. Diskvalifikacija ekipe (DIS)

Tekmovalna ekipa je diskvalificirana, če:

* se tekmovalci ali mentorji neprimerno vedejo pred otvoritvijo ali med otvoritvijo tekmovanja, v času tekmovanja, pred zaključkom, med zaključkom ali po zaključku tekmovanja;
* se tekmovalci ali mentorji nespodobno vedejo do sodnikov;
* tekmovalci ali mentorji namerno ovirajo tekmovalce druge tekmovalne ekipe;
* se pri tekmovalcih ali mentorjih zazna kakršna koli prisotnost alkohola in nedovoljenih substanc na celotnem prizorišču tekmovanja;
* katerikoli tekmovalec pri katerikoli vaji ne poizkuša opraviti naloge;
* si ekipe, mentorji ali spremljevalci pred tekmovanjem ogledujejo teren in hodijo po ali ob progi;
* ekipe, mentorji ali spremljevalci odstranjujejo, nameščajo ali kakorkoli drugače posegajo v označbe in progo ter ne spoštujejo navodil;
* tekmovalci ali mentor posredujejo podatke o karti, progi ali poteku proge drugim ekipam, mentorjem oz. osebam, ki ne sestavljajo dane ekipe;
* je na cilju nepopolna ekipa (pri pionirskih ekipah vključno z mentorjem);
* je nepopolna ekipa (pri pionirskih ekipah vključno z mentorjem) na katerikoli kontrolni točki;
* mentor spremlja več pionirskih ekip ali hkrati spremlja pionirsko ekipo in je tekmovalec v drugi kategoriji se vse ekipe diskvalificira;
* mentor spremlja mladinsko ali pripravniško ekipo;
* ekipa po prihodu v cilj ne odda ocenjevalnega lista;
* od štarta ekipe preteče več kot 2,5 ure;
* ekipa pri premagovanju proge uporablja kakšna koli prevozna sredstva;
* ekipa ali del ekipe, vključno z mentorjem zapusti razglasitev rezultatov in zaključek tekmovanja pred zaključkom tekmovanja (pred dovoljenim odhodom ekip);
* se ugotovi, da je ekipa goljufala ali kakorkoli priredila podatke tekmovalcev (npr. neresnični rojstni podatki, ...);
* tekmovalci ali mentorji ne upoštevajo zahtev lastnika/upravljalca objekta tekmovanja oz. organizatorja tekmovanja.

Poleg zgoraj naštetih vzrokov za diskvalifikacijo so pri vsaki posamezni vaji na kontrolni točki še dodatno opredeljeni vzroki za diskvalifikacijo.

O diskvalifikaciji tekmovalne enote odloči komisija za pritožbe dokončno.

V primeru diskvalifikacije tekmovalna ekipa ne prejme nagrade, priznanja za udeležbo. Črta se tudi iz vrstnega reda tekmovalnih ekip.

1. Status ekipe

Če je bila ekipa prijavljena na tekmovanje in se je tekmovanja udeležila (se je prijavila na A komisiji), nato pa je bila zaradi vzrokov za diskvalifikacijo diskvalificirana, se takšno ekipo označi z oznako: **DIS - diskvalifikacija**.

Če je bila ekipa prijavljena na tekmovanje in se je tekmovanja udeležila (se je prijavila na A komisiji) ter jo je A komisija označila kot ekipo, ki tekmuje izven konkurence, se takšno ekipo označi z oznako: **IZV - izven konkurence**.

Če je bila ekipa prijavljena na tekmovanje in se je tekmovanja udeležila (se je prijavila na A komisiji), nato pa zaradi različnih vzrokov tekmovanja ni dokončala (je vmes odstopila), se takšno ekipo označi z oznako: **ODS - odstop**.

V kolikor je bila ekipa prijavljena na tekmovanje in se tekmovanja ni udeležila - se ni prijavila na A komisiji, se takšno ekipo označi z oznako: **NIT - ni tekmovala**.

1. Informacije

Vse ostale informacije lahko dobite pri

MK GZ Loška dolina: [mladinskakomisijagzld@gmail.com](mailto:mladinskakomisijagzld@gmail.com)

MK GZ Cerknice: [svigelj.bostjan](mailto:svigelj.bostjan)@gmail.com .

1. Ostala pomembna navodila, priporočila

Priporočamo, da imajo člani ekip s seboj tudi zdravstvene kartice.

Tekmovanje poteka v vsakem vremenu, zato priporočamo primerno obutev in oblačila.

Tekmovanje poteka na lastno odgovornost.

Z gasilskimi pozdravi!

Predsednica MK GZ Loška dolina Poveljnik GZ Loška dolina

*Anemarija Štefančič, l.r. Damjan Janeš, l.r.*

Predsednik MK GZ Cerknica: Poveljnik GZ Cerknica

*Boštjan Švigelj, l.r. Klemen Purkart, l.r.*

**Priloge:**

* P1\_PRAVILA IN TOČKOVANJE ZA IZVEDBO ORIENTACIJE,
* Ostale priloge najdete na razpisu za državno tekmovanje na <https://gasilec.net/mladinski-svet/>